Drie familielede sterf ná trok omslaan - Maroela Media
Drie mense, glo familielede, is dood toe hulle motor teen die vrag van 'n vragmotor gebots het nadat die vragmotor omgeslaan het op die N3 in Hammarsdale, KwaZulu-Natal.
Chitra Bodasing, woordvoerder van ER24, het gesê die motor was vroeg Saterdagoggend op die N3 in die rigting van Pietermaritzburg op pad. Die bestuurder van 'n vragmotor wat in die teenoorgestelde rigting gery het, het glo beheer verloor waarna die vragmotor omgeslaan het.
Die vragmotor het in die proses sy vrag verloor en op sy dak tot stilstand gekom waarna dit aan die brand geslaan het. Die motor het teen die vrag gebots. Drie vroue was in die wrak vasgekeer. Paramedici kon niks vir hulle doen nie en hulle is op die toneel dood verklaar. Hul liggame is met meganiese toerusting uit die wrak verwyder.
Volgens Bodasing is die bestuurder van die motor matig beseer terwyl 'n vierde passasier ernstige beserings opgedoen het. Die beseerdes is op die toneel behandel voordat hulle na 'n nabygeleë hospitaal geneem is vir verdere behandeling.
Die laaste paragraaf van die berig pas nie lekker in by die eerste gedeelte van die berig nie. Beteken dit dat daar 5 persone in die motor was maar net die drie vroue is oorlede? Of moes dit lees dat die bestuurder van die vragmotor en 'n 4de passasier is beseer?